把酒
作者：白居易
朝代：唐

paragraphs: 把酒仰問天，古今誰不死。
所貴未死間，少憂多歡喜。
窮通諒在天，憂喜即由己。
是故達道人，去彼而取此。
勿言未富貴，久忝居祿仕。
借問宗族間，幾人拖金紫。
勿憂漸衰老，且喜加年紀。
試數班行中，幾人及暮齒。
朝飱不過飽，五鼎徒爲爾。
夕寢止求安，一衾而已矣。
此外皆長物，於我雲相似。
有子不留金，何況兼無子。